5. pielikums

Alūksnes novada pašvaldības

saistošajiem noteikumiem Nr. 4/2022

**Alūksnes novada sociāli ekonomiskā situācija un**

**pašvaldības domes priekšsēdētāja ziņojums**

Alūksnes novadu veido 16 teritoriālās vienības (15 pagasti un pilsēta) ar administratīvo centru Alūksnes pilsētā. Novads aizņem 169 690 ha zemes (*uz 01.01.2021., VZD dati*), 62 % no tās ir meži, 26 % – lauksaimniecībā izmantojamā zeme. Pēdējo 3 gadu laikā par 3 % samazinājusies lauksaimniecībā izmantojamās zemes platība.

2022. gada sākumā Alūksnes novadā deklarēta dzīvesvieta bija 15 416 iedzīvotājiem (pilsētā 7216).

|  |
| --- |
|  |
| **Deklarēto iedzīvotāju skaits uz gada sākumu**  Avots: Pilsonības un migrācijas lietu pārvalde |

Pašvaldībā turpina sarukt iedzīvotāju skaits, bet šī tendence ir novērojama gan Vidzemē, gan valstī kopumā. Alūksnes pilsētā iedzīvotāju skaita samazināšanās notiek lēnāk nekā Alūksnes novada lauku teritorijā. Dati par iepriekšējiem 6 gadiem liecina, ka vidēji gadā novada iedzīvotāju skaits samazinās par 383 iedzīvotājiem. Pēdējā gada dati parāda to, ka iedzīvotāju skaits Alūksnes novadā kopā ir samazinājies par 60 iedzīvotājiem, savukārt Alūksnes pilsētā tas ir palielinājies par 28 iedzīvotājiem.

64 % (9 940) no kopējā deklarēto iedzīvotāju skaita ir darbspējas vecumā, 22 % (3 383) pēc darbspējas vecuma un 14 % (2093) līdz darbspējas vecumam.

|  |
| --- |
|  |
| **Deklarēto iedzīvotāju sadalījums pēc darbspējas vecuma, uz 01.01.2021.**  Avots: Pilsonības un migrācijas lietu pārvalde |

Alūksnes novadā pēc Lursoft datiem ir 1307 ekonomiski aktīvi uzņēmumi. 2021. gadā Covid-19 ietekmē pasaulē ir bijusi nestabila sociāli ekonomiskā situācija, kas radījusi nelabvēlīgu ietekmi uz uzņēmējdarbības vides attīstību arī Alūksnes novadā. Pagājušajā gadā ir pieaudzis likvidēto uzņēmumu skaits (59), savukārt jaunreģistrēto uzņēmumu skaits ir pieaudzis tikai par 3 statistiskajām vienībām, kā rezultātā uzņēmumu skaits novadā sarucis par 2,3 %.

***Avots: Lursoft***

Pēc NACE klasifikatora, visvairāk darbinieku Alūksnes novadā ir strādājošie lauksaimniecības, mežsaimniecības un zivsaimniecības sektoros, pakalpojumu nozarē un vairumtirdzniecībā un mazumtirdzniecībā. Nozīmīgu lomu novada nodarbinātībā ieņem arī būvniecības, profesionālo, zinātnisko un tehnisko pakalpojumu un apstrādes rūpniecības nozares.

Covid-19 krīzes radītās sekas ietekmējušas bezdarba līmeņa samazināšanos, kas uzrādīja pozitīvu tendenci (-3,9 %) laika posmā no 2017.–2020. gadam. Uz 01.01.2022. bezdarba līmenis Alūksnes novadā samazinājies līdz 7,8 % (677 darba meklētāji) salīdzinājumā ar pagājušo gadu, kad bezdarba līmenis bija 8,7 %.

|  |
| --- |
|  |
| **Bezdarba līmenis uz gada sākumu**  Avots: Nodarbinātības valsts aģentūra |

Pēc 2019. gada datiem (pēdējie šobrīd pieejamie dati https://www.vraa.gov.lv/lv/teritorijas-attistibas-indekss), ņemot vērā bezdarba līmeni, ekonomiski aktīvo individuālo komersantu un komercsabiedrību skaitu, iedzīvotāju skaitu virs darbspējas vecuma, iedzīvotāju ienākuma nodokli, dabiskās kustības un migrācijas rādītājus, noziedzīgo nodarījumu skaitu un trūcīgo personu skaitu, Teritorijas attīstības līmeņa indekss Alūksnes novadu ierindo 75. vietā 110 novadu vidū.

2021. gadā pasaulē turpinās "COVID-19" vīrusa izraisītā pandēmija, kas ietekmēja un turpinās ietekmēt arī Alūksnes novada pašvaldības darbību. Lai palīdzētu uzņēmējiem un iedzīvotājiem pārvarēt vīrusa izplatības rezultātā izraisītas krīzes sekas, Alūksnes novada pašvaldība turpina piešķirt telpu nomas atvieglojumus, nosaka draudzīgākus nekustamā īpašuma nodokļa samaksas termiņus, nodrošina saslimušo novada iedzīvotāju transportēšanas pakalpojumu, pārtikas piegādes pakalpojumu pašizolācijā nonākušiem vientuļiem novada iedzīvotājiem, iesaistās valsts iegādāto aizsarglīdzekļu izdalīšanā, nodrošina pārtikas paku sagatavošanu un izdalīšanu skolēniem attālinātā mācību procesa laikā, nodrošina aizsarglīdzekļu un dezinfekcijas līdzekļu iegādi u.c.

"Covid-19" vīruss īpaši ietekmēja kultūras un izglītības iestāžu darbību. 2021. gadā tika atcelti vairāki kultūras pasākumi. Izglītības iestādēm vairākus mēnešus bija jānodrošina attālinātās mācības gan vispārējā, gan interešu, gan profesionālās ievirzes izglītībā.

Pašvaldības darbības finansiālo pamatu veido budžets, kas ir svarīgākais instruments pašvaldības autonomo funkciju izpildes nodrošināšanai, ekonomisko un sociālo vajadzību sabalansēšanai, kā arī teritorijas ilgtermiņa attīstībai. 2022. gadā, salīdzinot ar 2021. gadā faktiski saņemto, ir iedzīvotāju ienākuma nodokļa prognozējamo ieņēmumu samazinājums par 647 974 EUR. 2022. gadā valsts piešķirs mērķdotācijas pašvaldībām, lai tās sociālajiem darbiniekiem varētu nodrošināt piemaksas pie mēnešalgas un papildus finansējums piešķirts arī aprūpētājiem ilgstošas sociālās aprūpes iestādēs. Ņemot vērā ārkārtējo situāciju saistībā ar Covid-19 infekcijas izplatību un tās radītajām sekām, pastāv liels risks, ka būtiski pieaugs mājokļa pabalstu saņēmēju skaits un mājokļa pabalsta apmērs, vienlaikus iedzīvotāju maksātspēja samazināsies, lai iegādātos pārtiku, medikamentus. Tāpēc valsts nodrošinās pašvaldībām mērķdotāciju 50 procentu apmērā no faktiskajiem izdevumiem mājokļa pabalstam laika periodā no 2022. gada janvāra līdz 2022. gada maijam.

Lai veicinātu Alūksnes novada attīstību, 2022. gadā, tāpat kā iepriekšējos gados, iespēju robežās tiks piesaistīti Eiropas Savienības fondu līdzekļi un ja būs nepieciešams, arī Valsts kases aizņēmumu līdzekļi likuma "Par valsts budžetu 2022. gadam" noteiktu mērķu īstenošanai.

2021. gada 23. decembrī ar Alūksnes novada domes lēmumu Nr. 367 tika apstiprināta Alūksnes novada attīstības programma 2022.–2027. gadam, kas ir vidēja termiņa teritorijas attīstības plānošanas dokuments un nosaka prioritātes un pasākumu kopumu, atbildīgos īstenotājus un finanšu resursus pašvaldības ilgtermiņa mērķu īstenošanai.

2022. gada budžeta prioritātes ir turpināt nodrošināt pilnveidota mācību satura un pieejas ieviešanu vispārizglītojošās izglītības iestādēs, sociālā aizsardzība, kā arī infrastruktūras projektu īstenošana sociālās, izglītības un uzņēmējdarbības jomās ar Eiropas Savienības struktūrfondu līdzfinansējumu.

Izglītības jomā Eiropas Savienības Eiropas Reģionālās attīstības fonda līdzfinansētā projekta "Alūksnes novada vispārējās izglītības iestāžu mācību vides uzlabošana" ietvaros turpinājās apjomīgi pārbūves darbi Ernsta Glika Alūksnes valsts ģimnāzijas 7.–9. klašu korpusa ēkā, un ir plānota arī mācību aprīkojuma modernizācija.

Pašvaldība turpinās īstenot līdz šim vislielākā apjoma investīciju projektu "Izglītības un sporta centra izveide Alūksnes pilsētā", kas 2021. gadā tika atbalstīts kā augstas gatavības projekts Vides aizsardzības un reģionālās attīstības ministrijā (turpmāk – VARAM) un Izglītības un zinātnes ministrijā. 2022. gadā plānots pabeigt šī projekta realizāciju.

Otrs lielākais un nozīmīgākais projekts "Uzņēmējdarbībai nozīmīgas infrastruktūras attīstība Alūksnes novadā" tiks realizēts Ministru kabineta 2015. gada 10. novembra noteikumu Nr. 645 "Darbības programmas "Izaugsme un nodarbinātība" 5.6.2. specifiskā atbalsta mērķa "Teritoriju revitalizācija, reģenerējot degradētās teritorijas atbilstoši pašvaldību integrētajām attīstības programmām" un 13.1.3. specifiskā atbalsta mērķa "Atveseļošanās pasākumi vides un reģionālās attīstības jomā" 13.1.3.3. pasākumu "Teritoriju revitalizācija uzņēmējdarbības veicināšanai pašvaldībās" īstenošanas noteikumi" ietvaros, kas tika iesniegts 2021. gadā un atbalsts no VARAM saņemts 2021. gada nogalē. Projekta realizācija paredzēta 2022.–2023. gadā, tā ietvaros plānota ražošanas ēkas "Biznesa stacija" izbūve Tālavas un Gulbenes ielu posmu pārbūve, ūdenssaimniecības infrastruktūras uzlabošana Pilssalas ielā 4, Alūksnē, un 3 ražošanas ēku izbūve novada teritorijā komersantiem, kā arī uzņēmējdarbības attīstībai nozīmīgas ceļu infrastruktūras pārbūve 8 km garumā.

Alūksnes novada pašvaldības domes priekšsēdētājs *Dz. Adlers*